Συντεταγμένες: 29°48′43″N 103°15′6″W﻿ / ﻿29.81194°N 103.25167°W﻿ / 29.81194; -103.25167

Ηλιοβασίλεμα στο Εθνικό Πάρκο Μπιγκ Μπεντ (Big Bend)
Η **Κομητεία Μπριούστερ** (*Brewster County*) είναι κομητεία (διοικητική υποδιαίρεση) στο δυτικό τμήμα της πολιτείας Τέξας των ΗΠΑ. Σύμφωνα με την απογραφή του 2010, η κομητεία είχε πληθυσμό μόλις 9.232 κατοίκους. Η πρωτεύουσα (έδρα) της κομητείας και μοναδική πόλη της είναι το Αλπάιν. Από την άποψη της εκτάσεώς της ωστόσο, που ανέρχεται σε 16.037 τετραγωνικά χιλιόμετρα, η Κομητεία Μπριούστερ είναι η μεγαλύτερη από τις 254 κομητείες του Τέξας, τριπλάσια σε έκταση από την πολιτεία Ντέλαγουερ. Είναι μία από τις εννέα κομητείες που συναποτελούν την περιοχή Τρανς-Πέκος του δυτικού Τέξας και συνορεύει με το Μεξικό.

Η κομητεία πήρε το όνομά της από το επώνυμο του συνταγματάρχη Χένρυ Πέρσυ Μπριούστερ (1816-1884), Υπουργού Πολέμου της Δημοκρατίας του Τέξας.

Ιστορία
-------

### Ινδιάνοι

Παλαιοϊνδιάνοι κυνηγοί-τροφοσυλλέκτες υπήρχαν στην περιοχή πριν από τουλάχιστον 9 χιλιάδες χρόνια. Οι Μεσκαλέρο Απάτσι έφθασαν αρκετά αργότερα και οι επιδρομές τους αποθάρρυναν τους πρώτους Ευρωπαίους οικιστές. Μεταξύ του 1779 και του 1787 ο Χουάν δε Ουγκάλντε απώθησε τους Μεσκαλέρος πέρα από τον Ρίο Γκράντε και ως τα όρη Τσίζος. Οι τρεις κυριότεροι αρχηγοί των Μεσκαλέρο, οι Πατούλα Γκράντε, Κουεμάδο και Ζαπάτο Τουέρτο, συμφώνησαν τον Μάρτιο του 1789 να υποταχθούν στους Ισπανούς. Ωστόσο, οι Κομάντσι συνέχισαν να κάνουν επιδρομές για μεγάλο μέρος του 19ου αιώνα.

### Πρώτες εξερευνήσεις

Οι Ισπανοί εξερευνητές Αλβάρ Νούνιες Καμπέσα δε Βάκα το 1535 και Αντόνιο δε Εσπέχο το 1583 διέσχισαν το έδαφος της σημερινής κομητείας ταξιδεύοντας προς τη συμβολή των ποταμών Ρίο Γκράντε και Ρίο Κόντσος.

Ο στρατιωτικός διοικητής του βόρειου Μεξικού αντισυνταγματάρχης Ούγο Οκονόρ ηγήθηκε το 1772 μιας αποστολής για τον εντοπισμό θέσεων κατάλληλων για την οικοδόμηση φρουρίων κατά μήκος του Ρίο Γκράντε. Το 1852 ο M.T. Τσάντλερ εξερεύνησε τα φαράγγια Σάντα Έλενα, Μαρισκάλ και Μποκουίγιας.

Εξερευνήσεις έγιναν επίσης το 1859 υπό τον ανθυπολοχαγό Έντουαρντ Λ. Χαρτς του Σώματος Καμηλών των ΗΠΑ και το 1860 υπό τον ανθυπολοχαγό Γουίλιαμ Έκολς (William Echols).

### Η ίδρυση της κομητείας

Η κομητεία αποσπάσθηκε το 1887 από την Κομητεία Πρεζίντιο και η Μέρφυβιλ, που αργότερα μετονομάσθηκε σε Αλπάιν, επιλέχθηκε ως έδρα.

Είχε ήδη ιδρυθεί το 1879, για την αντιμετώπιση των συνεχών επιδρομών των Ινδιάνων, το στρατόπεδο Πένια Κολοράντο και λίγα μίλια βορειότερα, επί της σιδηροδρομικής γραμμής Galveston, Harrisburg and San Antonio Railway του 1882, δημιουργήθηκε την επόμενη δεκαετία ο σήμερα δεύτερος μεγαλύτερος οικισμός της κομητείας, το χωριό Μάραθον.

Ο Άλφρεντ Σ. Γκέιτζ (Gage) μετακόμισε στην περιοχή το 1882 για να βοηθήσει την επιχείρηση κτηνοτροφίας του αδελφού του και ίδρυσε το A.S. Gage Ranch, μία από τις μεγαλύτερες κτηνοτροφικές επιχειρήσεις του Τέξας (1883). Το 1927 άνοιξε το Ξενοδοχείο Gage στο Μάραθον.

Ο θρυλικός ρέιντζερ του Τέξας Τζέιμς Μπ. Τζίλετ (J.B. Gillett, 1856-1937) υπηρέτησε ως σερίφης της Κομητείας Μπριούστερ και μετά διεύθυνε ένα ράντσο στο Αλπάιν.

### Πληθυσμιακή έκρηξη

Ο πληθυσμός της κομητείας αυξήθηκε από 710 κατοίκους το 1890 σε 5.220 το 1910, εξαιτίας κυρίως της ακμής του μεταποιητικού κλάδου των προϊόντων κτηνοτροφίας. Επιπλέον, από την αρχή του 20ού αιώνα μέχρι τον Β΄ Παγκόσμιο Πόλεμο, η περιοχή της Τερλίνγκουα άκμασε εξαιτίας της εξορύξεως κινναβαρίτη, ενός ορυκτού του υδραργύρου. Εκείνα τα χρόνια από τη σημερινή πόλη-φάντασμα της Τερλίνγκουα προερχόταν έως και το 40% της συνολικής παραγωγής υδραργύρου των ΗΠΑ. Ασήμι και μόλυβδος από ορυχεία στη μεξικανική πλευρά του «μεγάλου ποταμού» (Ρίο Γκράντε) μεταφέρονταν ως εμπορεύματα προς τον βορρά.

### Ο Πάντσο Βίγια και οι «μπαντίτος»

Η κομητεία στοχοποιήθηκε από ληστρικές συμμορίες του Μεξικού, εν μέρει εξαιτίας του Πάντσο Βίγια, κι έτσι τον Ιούνιο του 1915 ο νέος κυβερνήτης του Τέξας Τζέιμς Ε. Φέργκιουσον ζήτησε από τον Πρόεδρο των ΗΠΑ Γούντροου Ουίλσον να σταθμεύσει μόνιμα στρατεύματα στο Μπιγκ Μπεντ, αίτημα που απορρίφθηκε από τον στρατηγό Φ. Φάνστον, ο οποίος πίστευε ότι ένα τέτοιο θέμα ασφαλείας ήταν αρμοδιότητα της πολιτείας (Τέξας). Η στάση αυτή μεταβλήθηκε κυρίως μετά την επιδρομή της 5ης Μαΐου 1916 στο Γκλεν Σπρινγκ, όπου μόλις εννέα στρατιώτες φύλαγαν την περιοχή από τους ληστές και δέχθηκαν την επίθεση 60 ως μερικών εκατοντάδων (κατά διάφορες εκτιμήσεις) ληστών. Από τότε υπήρχε μεγαλύτερη στρατιωτική παρουσία στη συνοριακή περιοχή της κομητείας: στα τέλη του 1916 υπήρχαν 116.957 στρατιώτες και μέλη της εθνοφρουράς κατά μήκος των συνόρων από την Καλιφόρνια μέχρι τον κόλπο του Μεξικού. Καθώς ωστόσο ο πλούτος από τα ορυχεία και τα κηροπλαστεία μειώθηκε, οι επιδρομές από την άλλη πλευρά των συνόρων έπαυσαν από μόνες τους.

Από την άλλη, υπήρξαν πρόσφυγες από το Μεξικό εξαιτίας της πανδημίας γρίπης του 1918, κάτι που ανέδειξε μια άλλη μορφή-θρύλο της περιοχής, την Αφροαμερικανίδα νοσοκόμα Βαϊόλα Πέτους (Viola Pettus), που ζούσε στη συνοριακή περιοχή της κομητείας και περιέθαλψε οποιονδήποτε ασθενή: πρόσφυγα, ληστή, ακόμα και μέλη της τοπικής Κου-Κλουξ-Κλαν.

Γεωγραφία
---------

Η Κομητεία Μπριούστερ, αν και μεγαλύτερη σε έκταση από τη Θεσσαλία, δεν έχει καθόλου λίμνες, ενώ ο μεγάλος ποταμός Ρίο Γκράντε ορίζει το σύνορό της με το Μεξικό: δύο διαφορετικές *πολιτείες* του Μεξικού συνορεύουν με αυτή, η Τσιουάουα και η Κοαουίλα. Η κομητεία συνορεύει επίσης με 4 κομητείες του Τέξας, τις Πέκος, Τερέλ, Πρεζίντιο και Τζεφ Ντέιβις.

Η Ροάδια Εποχή της Πέρμιας γεωλογικής περιόδου πήρε το όνομά της από στρώματα πετρωμάτων στο Φαράγγι Ρόουντ (Road), στη βόρεια Κομητεία Μπριούστερ. Επιπλέον, η Γουόρδια Εποχή της Πέρμιας περιόδου ονομάσθηκε *πιθανώς* έτσι από το Ράντσο Γουόρντ (Word Ranch) στα όρη Γκλας της κομητείας.

Παραπομπές
----------

1. ↑  *Απογραφές των Ηνωμένων Πολιτειών 2020*. data.census.gov/cedsci/table?t=Populations+and+People&g=0100000US%2C%241600000&y=2020. Ανακτήθηκε στις 1  Ιανουαρίου 2022.
2. ↑  «State & County QuickFacts». United States Census Bureau. Αρχειοθετήθηκε από το πρωτότυπο στις 8 Δεκεμβρίου 2015. Ανακτήθηκε στις 8 Δεκεμβρίου 2013.
3. ↑  U.S. States by size
4. ↑  «Mescalero Apache History and Culture». Mescalero Apache Telecom, Inc. Αρχειοθετήθηκε από το πρωτότυπο στις 14 Ιουλίου 2011. Ανακτήθηκε στις 13 Δεκεμβρίου 2010.
5. 1 2 3  Kohout, Martin Donell. «Brewster County, Texas». *Handbook of Texas Online*. Texas State Historical Association. Ανακτήθηκε στις 13 Δεκεμβρίου 2010.
6. ↑  Folsom, Bradley (23 Ιουλίου 2015). «La Junta de los Ríos». *Handbook of Texas Online*. Texas State Historical Association. Ανακτήθηκε στις 13 Δεκεμβρίου 2010.
7. ↑  Klepper, Dan (2009). *100 Classic Hikes Texas: Panhandle Plains / Pineywoods / Gulf Coast / South Texas Plains / Hill Country / Big Bend Country / Prairies & Lakes*. Mountaineers Books. σελίδες 170–172. ISBN 978-1-59485-075-2.
8. ↑  «Alpine, Texas». *Texas Escapes*. Texas Escapes – Blueprints For Travel, LLC. Ανακτήθηκε στις 13 Δεκεμβρίου 2010.
9. ↑  Thompson, Richard A. «Camp Pena Colorado». *Handbook of Texas Online*. Texas State Historical Association. Ανακτήθηκε στις 13 Δεκεμβρίου 2010.
10. ↑  Kohout, Martin Donell. «Alfred Stevens Gage». *Handbook of Texas Online*. Texas State Historical Association. Ανακτήθηκε στις 13 Δεκεμβρίου 2010.
11. ↑  Metz, Leon Claire (2002). *The Encyclopedia of Lawmen, Outlaws, and Gunfighters*. Facts on File. σελίδες 94–95. ISBN 978-0-8160-4543-3.
12. ↑  «Terlingua». *Texas Escapes*. Texas Escapes – Blueprints For Travel, LLC. Ανακτήθηκε στις 13 Δεκεμβρίου 2010.
13. ↑  Kohout, Martin Donell. «Glenn Spring Raid». *Handbook of Texas Online*. Texas State Historical Association. Ανακτήθηκε στις 13 Δεκεμβρίου 2010.
14. ↑  Montoya, Richard· Culture Clash (2010). «American Night: The Ballad of Juan José». *OSF 75th Season*. Oregon Shakespeare Festival. Ανακτήθηκε στις 16 Αυγούστου 2010.
15. ↑  *Geological Survey Bulletin*, Issue 1350, Geological Survey (U.S.), σελ. 831, Grace C. Keroher (1970)
16. ↑

Εξωτερικοί σύνδεσμοι
--------------------

* Πολυμέσα σχετικά με το θέμα  Brewster County, Texas στο Wikimedia Commons

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ηνωμένες Πολιτείες
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 152453501
* LCCN: n81066283

 |

 |